Papersnake/gushiwen huggingface dataset:
题半霄亭
袁甫（宋代）

今朝带月上山头，面面晴岚翠谷流。
此处青霄缠是半，半霄以上许登不。
偶作 其一
白玉蟾（宋代）

露滴中宵月，松摇古谷风。三身红萏菡，四智碧芙蓉。
题冀缺图
李兼（唐代）

耕夫自立苗且耘，饷妇相敬礼如宾。
画工貌出态闲暇，不是如今愚野人。
古之农者盖如此，馌彼公田同妇子。
山林自信有真乐，隐逸传中无姓字。
吾不能走马章台街，画眉狼籍贻讥谐。
又不能卖酒临邛市，奔妻万古不灭耻。
遗风后世岂无存，半在东阡烟雨村。
不见杵臼梁家妇，犹能亲举案前餐。
题晁恭道善境界图 其二
吕本中（宋代）

境界本来无善恶，人间何处有新图。欲知个里真消息，腊月寒松永不枯。
惜分飞·寒夜
吴绮（清代）

昨晚西窗风料峭，又把黄梅瘦了。人被花香恼，起看天共青山老。
鹤叫空庭霜月小，夜来冻云如晓。谁信多情道，相思渐觉诗狂少。
送元老住清修
释德洪（宋代）

湘水有庐山，蜀僧有吴韵。无尘而俱清，雪月夜相映。

书痴喜借而，香癖出天性。垂涕拨黄独，粪火曾发哂。

三年我东邻，家颠开小径。一饭必招呼，嘲之终不愠。

明朝趣去我，岁逼青阳近。子已饱丛林，件件无遗恨。

赠子湘源春，山穷春不尽。
离樊口宿巴河游马祈巴
张耒（宋代）

扁舟下樊溪，江南正清泻。
晓登巴河岸，极目望春野。
步寻修竹巴，古木争偃亚。
云昔孙仲谋，刑牲致师禡。
雄图邈已矣，英概足悲诧。
石梯造云雾，丹白开广厦。
山僧安寂寞，畏冷不出舍。
劳生遇闲境，顿使我心写。
晚江平若席，风势欲相借。
武关
范轼（清代）

层关高踞万山中，楚蹶嬴颠角两雄。螺黛插天分向背，鸿沟刬地隔西东。

春寒不散蜂腰雪，日瘦难禁马首风。太息商于六百里，一朝割弃为和戎。
梅杖诗
何梦桂（宋代）

曾向孤山劚薜萝，根株栗栉试摩挲。
持身惯历风波路，回首还怜雪月坡。
铁骨自将惟世用，赤心不偶奈时何。
会寻苍竹成龙去，莫向葛陂深处过。
雪三首
林逋（宋代）

皓然窗户晓来新，画轴碑厅绝点尘。
洛下高眠应有道，山阴清兴更无人。
寒连水石鸣渔墅，猛共松篁压寺邻。
酒渴已醒时味薄，独援诗笔得天真。
早梅
于石（宋代）

一气独先天地春，两三花占十分清。冰霜不隔阳和力，半点机缄妙化生。
次韵司封使君和程给事越来溪三章 其三
朱长文（宋代）

忠魂自逐沧波去，往恨空随茂苑春。若使吴王思后患，属镂只合赐谗人。
浴
华岳（宋代）

龙藩地暖冬无雪，十月风光似三月。
好风不动绮罗尘，人在绣帏帘半揭。
酒肠拍索能回春，春潮八面香熏熏。
香肌汗透披縠纹，思得沧海驱埃氛。
银锅蟹眼生春雪，银瓢捾破锅心月。
流霞倾入碧琅玕，香雾氤氲云半掇。
花藤织出金芙蕖，烟青藕紫堆云盂。
一声珰佩帘钩长，皂盘棒出双明珠。
蜡花照入兰汤阁，珠玑体迸红猊活。
凤豁云涛濯锦毛，龙翻雪浪浇银甲。
起拿裙雾围春风，胭巾抹出桃花红。
香泉入齿漱寒玉，吐作冰雪飞长空。
苍头急把春衫换，腕玉轻穿云一片。
出门两腋生清风，身在嫦娥广寒殿。
和马伯庸尚书四绝句
王迈（宋代）

玉泉山下水潺潺，不比温泉洗玉环。
濯罢九龙池内锦，缠教流出到人间。
快阁
高吉（宋代）

不跨扬州鹤，来寻快阁鸥。
澄江依旧月，落木几番秋。
山色横青眼，交情叹白头。
一声何处笛，我欲理归舟。
读庄子
白居易（唐代）

庄生齐物同归一，我道同中有不同。

遂性逍遥虽一致，鸾凰终校胜蛇虫。
寿周益公
杨炎正（宋代）

小住人间世，犹须五百年。
平园日成趣，相国地行仙。
玉律吹秋至，冰轮向夜圆。
不妨斟寿酒，和月入金船。
咏黄莺（一作郑愔诗，又作郑缙）
孙处玄（唐代）

欲啭声犹涩，将飞羽未调。高风不借便，何处得迁乔。
致政王子融侍郎挽辞三首 其三
韩琦（宋代）

昔贰淄川政，尝依太守贤。于门钦世德，阮巷忝亲联。

仆始惭当轴，公方遂引年。音容俄永隔，抆泣望新阡。
夜坐用韵简刘朔斋洪云岩
李曾伯（宋代）

风撼松梢夜作声，月昏水浅岁将更。
江头不用嫌凄冷，滕六分明玉汝成。
铨曹署中四咏和云麓作·吴文定公手植双藤在大堂后即今藤花厅也
王玮庆（清代）

遗爱双藤古，名贤植右厢。阴凉嫌客热，花淡笑人忙。

不受风尘染，偏沾雨露香。我才同散木，开谢几经霜。
寒日山中
胡涍（明代）

寒近不可御，拿云云满身。撑肠贮冰雪，叉手看松筠。

骨立青山在，颜衰白首贫。谁家尚高冢，落日卧麒麟。
疏影（催梅）
施枢（宋代）

低枝亚实。望翠阴护晓，幽梦难觅。凄楚霓裳，琼阙瑶台，经年暗锁清逸。春风似怪重门掩，未许入、玉堂吟笔。想寿阳，却厌新妆，倦抹粉花宫额。

还记孤山旧路，未应便负了，波冷蟾白。莫寄相思，惟有寒烟，伴我骚人间寂。东君须自怜疏影，又何待、山前雪积。好试敲、羯鼓声催，与约鼎羹消息。
步出夏门行·冬十月
曹操（两汉）

孟冬十月，北风徘徊，
天气肃清，繁霜霏霏。
鵾鸡晨鸣，鸿雁南飞，
繁鸟潜藏，熊罴窟栖。
钱镈停置，农收积场，
逆旅整设，以通贾商。
幸甚至哉！歌以咏志。
南涧 其三
韩元吉（宋代）

入山衣屦寒，出山衣屦湿。初迷烟雨来，稍识云气集。

空濛掠面过，可玩不可执。不知市廛地，去此凡几级。

青松入长望，白鸟伴危立。冷然笑身世，万事何汲汲。
华亭秋日
张扩（宋代）

阴云薄薄漏秋辉，晓露含光湿翠微。旁舍击牛尝社酒，荒城捣练给征衣。

净如扫迹蚊无几，多不论钱蟹正肥。定是水乡差可乐，不应潦倒未成归。
秋夜即事
安昶（清代）

庭前宿雨渍苍苔，闲倚阑干看斗回。野岸风微黄叶堕，银河星动白云开。

花明曲涧金铃护，月下斜廊玉漏催。披草别寻松菊径，踏残寒露带珠来。
上元秭归溪西社火点灯 其二
张商英（宋代）

溪西灯社宝莲台，一点光明远更开。料得长杨宫里见，却疑仙火下云来。
群花盛开二首
何澹（宋代）

向阳花木易培栽，略借春风已自开。
多谢青宫能长养，一枝先压紫霞杯。
贺姊夫杨显正满五旬
罗钦顺（明代）

百岁平分鬓未丝，临风玉树记当时。东方玩世多诙达，端木标科擅说辞。

遗简尚怀庭训在，芳名赢取旦评推。满堂佳客深更宴，绕屋良田几曲陂。

黄菊晚香心共远，紫荆春茂乐偏宜。岩栖有味甘肥遁，天运无情任密移。

华旦新年仍受贺，昨非今是早能知。长生祝罢无他语，仙果终看结子垂。
偈颂七十六首
释师观（宋代）

云门有一曲，腊月二十五。
拍拍是令，全身里许。
呵呵呵，万像森罗齐作舞。
读庄子
陈藻（宋代）

尧无是处桀无非，此语堪惊与道违。
造物恩私多嵬琐，始知庄子得真机。
和文与可洋川园池三十首 北园
苏轼（宋代）

汉水巴山乐有余，一麾従此首归途。
北园草木凭君问，许我他年作主无。
竞渡
强至（宋代）

画鹢追风千楫动，锦标翻日万人呼。骄龙战水争先后，采蜃横川半有无。

波底鱼虾愁破窟，岸傍车马看盈涂。竞心犹出功名下，吟倚扁舟为一呼。
永济桥
张耒（宋代）

墟庙无人吊毁垣，故桥遗址至今存。
侵波野岸生新草，啮石老今留旧痕。
金殿有基藏兔穴，玉舆无路半樵村。
甘棠古道轮蹄断，落日空山暮雨昏。
西游
李若水（宋代）

绿暗红疏春事休，此身孑孑又西游。
不堪回首斜阳外，一片黄云万古愁。
送朱修能 其二
沈守正（明代）

秋入单衣久客知，桂香月白暂栖迟。芒鞋饱踏霜前路，清籁时吟俗外诗。

尽道十年皆磊砢，偶摛一字亦幽奇。世途车斗埋才俊，短剑出门何所之。
阶基
李觏（宋代）

堂前一级似阶墀，无石无砖只旧基。泥饰顷因年节近，蹋崩唯旧客行时。

谁曾罗袜双来上，多谢苍苔久不离。从此便成贫景致，竹帘垂处最相宜。
礼牧护和尚定身塔
释智遇（宋代）

牧牧纯来岁月多，至今壳漏未消磨。
莫嫌截断苏溪水，尚有禅岩挂绿萝。
次韵余太常观国招抚江南航海至新会八首 其二
罗蒙正（元代）

凤掖珊瑚响佩珂，龙池风暖绿生波。节辞仙仗排阍去，帆趁春潮带雨过。

北极神君尊帝座，南箕星象逼天河。骚人旧是潇湘客，几濯沧浪发浩歌。
游黄州赤壁有怀海内旧社诸子　二首 其二
邓云霄（明代）

汉水鸭头绿，临江兴倍长。丹枫寒映壁，白露暮为霜。

对酒夜将半，美人天一方。无由寄征雁，明发指衡阳。
夏日
陆游（宋代）

侧卧横眠百不知，轩窗寂寂雨丝丝。
岂无布袜青蛙兴，过却梅天出未迟。
齐太庙乐歌十六首 其十四 永祚乐
谢超宗（南北朝）

构宸抗宇，合轸齐文。万灵载溢，百礼以殷。朱弦绕风，翠羽停云。

桂樽既涤，瑶俎既薰。升荐惟诚，昭礼惟芬。降祉遥裔，集庆氤氲。
别从叔
杜荀鹤（唐代）

立马不忍上，醉醒天气寒。都缘在门易，直似别家难。

世路既如此，客心须自宽。江村亦饥冻，争及问长安。
陆参议挽词
楼钥（宋代）

饰吏先儒雅，低徊五十霜。
萑蒲扫韶石，桑柘满黄冈。
知己平津老，传家删定郎。
八龙无半在，风雨夜侵床。
句
林之奇（宋代）

耿耿一寸心，不能去庭闱。
王弱翁与余相遇汉口赋古意赠别
张孝祥（宋代）

我船行荆江，厌此江水浑。北风知知意，引著清汉滨。

汉滨有佳知，心与汉水白。涉江弄秋叶，唤客踏明月。

明月永相望，佳知不可忘。期君以千年，佩我明珠珰。
对小潭寄远上人
白居易（唐代）

小潭澄见底，闲客坐开襟。借问不流水，何如无念心。

彼惟清且浅，此乃寂而深。是义谁能答，明朝问道林。
待众官致语口号
陈造（宋代）

炉熏抽蕙褭高寒，列宿低光近醮坛。
夜屋忽惊簷溜响，晓畦旋放桔槔闲。
政须酬酢乘多暇，况间忧虞取一欢。
投辖孟公留客意，应伴月路醉扶还。
志满上人
释祖钦（宋代）

夫志在谦毋自满，勿以其长跨人短。
海因有量天亦聋，人未有德休恃聪。
君不见水涸山枯物憔悴，春暖风和蝶蜂至。
欲在丛林立此身，学以成其志。
夜坐呈王子友
李流谦（宋代）

晴山见历历，远水听飕飕。
宇宙不知大，关河空复愁。
孤云游子梦，滞穗野翁讴。
我与鸦俱息，烟林晚共投。
尝春梅
白玉蟾（宋代）

青梅如豆试尝新，脆核虚中未有仁。
勘破收香藏白处，冰肌玉骨是前身。
题郭主簿模摩诘本辋川图卷 其八 宫槐陌
杨敬德（元代）

屯云荫广陌，零露湿古苔。中街日亭午，四面风徐来。
画石二首
白玉蟾（宋代）

一片嵯峨堕碧空，嵚崎历落最玲珑。
从教把翫真堪醉，疑自当年栗里中。
暮之春六章章五句
陈傅良（宋代）

暮之春兮雍雍熙熙，尧裳兮舜衣。
五弦之琴兮一夔，曾不知结绳与秉钺兮何时，
瞻言千载兮忽焉其远而。
寄徐孟卿观察时返扬州
方浚颐（清代）

去年君从夜郎来，珊珊瘦骨如冻梅。使我相见不相识，五月一把西园杯。

忆昔轰饮黄金台，舍人意熊殊雄恢。谈兵虎帐倚长剑，道路蹴踏骅骝开。

上谷四野甘棠栽，召父杜母民皆孩。绣衣持节行万里，乌撒未靖烽火灾。

牂牁江边往复回，支离卧床药鼎煨。有缘奉使到南海，宛若得雨生枯荄。

为言频年病缠絯，宦味已淡名心灰。六榕寺远卜邻近，纳凉煮茗时追陪。

世间何地非邛崃，太息福萌旋祸胎。林逋诗意善领略，松竹惯结间中媒。

黄岑插天高磊嵬，度岭舣舟湘水隈。尺书迢递附宾雁，打鼓扬帆归思催。

急流勇退洵壮哉，先生自处材不材。二分明月总无恙，蜀冈照冷青莓苔。

量珠束雪未易才，玉山逊此白皑皑。无聊且读《货殖传》，陶朱千古称奇侅。

燕雀在罗雉入罝，故应恋栈忘驽骀。乾坤到处可流寓，谩云故里生蒿莱。

诗酒硉兀还毰毸。狂兴那顾俗子咍。我知腰脚陡然健，随风唾出皆琼瑰。

厉园踪迹希王裴。举觞独少濠梁崔。会须明岁别炎峤，去访淮东苍翠堆。
宿松堂和敬亭弟韵
敦敏（清代）

已分星星染鬓华，閒将款段夕阳斜。开樽预醉重阳酒，冲雨来寻三径花。

瘦菊烟深吟旧圃，荒池秋老散鸣蛙。对床记取今宵约，不作渑池道上嗟。
泊旧忠州寻白乐天陆宣公旧治 其二
朱樟（清代）

秋草寒蓑失坏城，畬烟断处士微平。鸦啼内相厅前树，一片天涯谪宦情。
东平路作三首
高适（唐代）

南图适不就，东走岂吾心。索索凉风动，行行秋水深。

蝉鸣木叶凉，兹夕更愁霖。

明时好画策，动欲干王公。今日无成事，依依亲老农。

扁舟向何处，吾爱汶阳中。

清旷凉夜月，裴回孤客舟。渺然风波上，独爱前山秋。

秋至复摇凉，空令行者愁。
拟禽言
许传霈（清代）

郭公郭公，天雨濛濛。忽倾盆而作势，芳田沾足慰老农。

农妇提馌饷，农夫饮一钟。向来几费耕耘苦，不道甘霖及候逢。

割麦麦黄熟，插禾禾青葱。归来负耜乐休息，尚有拍手欢歌牧牛童。
双剑歌题赠应二
皇甫汸（明代）

建安才子称二应，干将镆耶双发硎。一朝操割登天府，万里挥锋靖炎土。

季也韬精意气雄，自同飞景处囊中。每夜拂霓看北斗，有时弹铗向秋风。

忆昨工书谒金马，裘敝归来客东野。道逢异士笑且惊，知君岂是悠悠者。

古来神物遇亦鲜，龙光再合犹堪羡。函谷终符唐举言，丰城却讶张华辨。

即今边徼有妖氛，好提三尺立奇勋。赠语王郎须感激，功成为报吕生闻。
句
翁自适（宋代）

鸦趁梨翻争啄食，蜂粘絮落苦贫香。
赠季清隐道人
陆文圭（元代）

虞山摴西城，尚湖绕其趾。青屏照玉镜，屈摺十八里。

传闻汉真人，丹成飞入水。到今水不腥，鱼鳖长而美。

往年山中人，夜半忽惊起。神锋闪烈电，烁烁光不已。

平明斸山骨，石函半镵毁。土花蚀苍龙，岁月不可纪。

玄灵启幽秘，结构此经始。云香染衣佩，岚翠袭巾履。

道人方晏坐，秋叶打窗纸。西风送诗句，吹入千岩里。

收拾费工夫，远来将举似。见叟却忘言，炉烟生棐几。

徐云乘兴出，兴尽行当止。山中有缘事，比欲相料理。

白鹤数日饥，吾今且归耳。
金缕曲 和芝翁题影梅轩词
顾贞观（清代）

旧雨西风卷。便重经、天荒地老，此情难遣。剩粉遗香留得在，两此三生红泫。

谁擘破、同心珍茧。分付鲛人和泪织，一丝丝、扣入冰花浅。

来世作，臂纱展。

非耶立望全身显。太愁予、千眉峰蹙，双鬟云扁。缟夜梨魂看似雪，吠影心忪粤犬。

恩与怨、而今勾免。梦里锦鞋欢兮薄，上头钗、判向生前典。

缘不了，莫轻剪。
题手轴十六罗汉送洪兄归剑州 其一
释居简（宋代）

钝根捏怪辱先宗，写影图形在此中。今日卷舒都在我，看渠何处现神通。
赠姚继文学宪由楚迁江西大参
王世贞（明代）

史谈留滞逾三载，启事山公愿不孤。剖尽荆珉无卞泣，教成郢雪失巴歈。

文星入夜冲南斗，化雨将春下蠡湖。还道木天当日地，只今明主赐环无。
清平乐·红英落尽
晏几道（宋代）

红英落尽，
未有相逢信。
可恨流年凋绿鬓，
睡得春酲欲醒。
钿筝曾醉西楼，
朱弦玉指梁州。
曲罢翠帘高卷，
几回新月如钩。
流寇入滇
赵士麟（清代）

丁亥夏六月，流寇犯我疆。兵戈起仓卒，官吏接踵降。

哭声动天起，日星惨无光。老少各逃命，道逢虎与狼。

四境恣杀掠，金帛满路傍。劫我作奴仆，束缚虑逃亡。

举步或稍缓，鞭笞痛莫当。箐林影昏黑，倾跌心愈慌。

惟期免敲扑，那顾鸣空肠。暮夜集村坞，炙酒烹牛羊。

凶锋有万状，喧呼拥平冈。醉后劓刖人，血肉溅我裳。

有时刳孕妇，男女贯旗枪。求生固已矣，求死亦不遑。

夜半人马寂，脱身匿丛筜。一步一惊顾，暗起呼穹苍。

狐兔起蹊隧，荆榛长成行。踌躇奔城郭，呼绳缒垛墙。

攀援似猿猴，四顾殊傍徨。亲戚闻我至，城头问审详。

朋友闻我至，只手相扶将。父母向我前，拊背慰百方。

坐定复移时，始知身未亡。努力去守陴，安能进酒浆。

但得共相保，吾亲亦永康。
寄刘伯宜南昌
方回（元代）

西浙东江昔袂分，洪都湓浦忽相闻。
才看陶令门前柳，却忆滕王阁上云。
何处鱼蛮能避役，无边鲸海尚行军。
诗书胸次堪筹国，定不专凭柱后文。
南山罗汉赞十六首
黄庭坚（宋代）

持轴山中大慈圣，普应诸供作佛事。
虽设大铃金删杵，如世休马櫜弓矢。
龙女来献九渊珠，无心奉施无心受。
清净之众见寻常，相视还如土木偶。
呈竹轩张史君二首
王迈（宋代）

竹轩治郡政成时，却值王孙庆玉墀。
无吏下乡民点塔，捐田入学士砻碑。
平反阴德堪娱母，清白家风更课儿。
见说元宵灯不放，为他百姓惜膏脂。
正月七日登高侍宴
阳休之（南北朝）

广殿丽年辉，上林起春色。风生拂彫辇，云回浮绮翼。
幽成四景·蛩音
张玉孃（元代）

落木旧山寺，霜清叶扫风。
已无鸡犬声，虚殿鸣秋蛩。
秋阳
成鹫（清代）

白雁来何暮，赤乌飞上天。凉飙不到处，炎势尚依然。

倒影穿云薄，流黄濯锦鲜。秋光分一半，留作月轮圆。
诣红楼院寻广宣不遇留题
李益（唐代）

柿叶翻红霜景秋，碧天如水倚红楼。
隔窗爱竹无人问，遣向邻房觅户钩。
送张尧山归杭州
释今沼（明代）

往岁言归计未成，今秋始得挈家行。张衡久有归田愿，王粲知无恋客情。

去日海帆同燕渺，到时江岸与潮平。湖边若果添三径，莫吝双鱼寄远声。
奉和圣制喜雪应制
张说（唐代）

圣德与天同，封峦欲报功。诏书期日下，灵感应时通。

触石云呈瑞，含花雪告丰。积如沙照月，散似面从风。

舞集仙台上，歌流帝乐中。遥知百神喜，洒路待行宫。
月藏主请赞
释妙伦（宋代）

头颅突兀，面孔鳞皴。
刚把一茎灯草，对人秤作半斤。
阿呵呵，从教道月明照见夜行人。
瀛洲即事
石宝（明代）

长廊古松柏，深院画风雨。水煖荷渐出，人静鹤独语。

碑垂玉亭记，前哲留踵武。壁载伐桑说，近事亦快睹。

紫厓本公辅，爱与圣贤伍。题诗遍池台，置笔及牖户。

宁庵虽峭拔，言动蹈遗矩。独开论文榭，不出弹棋坞。

时来各飞腾，此地自今古。庭竹犹馀青，邻峰翠可数。

去岁吾始入，治塘亦疏圃。岂望菱芡成，不辞菜根苦。

春风不改和，夜月明如午。一觞时啸傲，万事付毛羽。
送人游金山
林逋（宋代）

水烟霜树矗层峦，点破江心一簇寒。
见说天多剩得月，为予间上上方看。
题龙兴寺
薛能（唐代）

高户列禅房，松门到上方。像开祇树岭，人施蜀城香。

地遍磷磷石，江移孑孑樯。林僧语不尽，身役事梁王。
汪守三以诗来次韵酬之
陈傅良（宋代）

一年春事堕槐宫，却爱清和与政通。
乳燕黄鹂相倡和，落花修竹乱青红。
羡君有赋非占服，愧我无才可送穷。
细与论文一樽酒，它时还忆暮江东。
孙皓天纪中童谣
佚名（魏晋）

阿童复阿童，衔刀游渡江。
不畏岸上虎，独畏水中龙。
汾阴十首
真宗（宋代）

茫茫坤载，奥惟太宁。
资生光大，品物流形。
瞻言汾曲，允宅神灵。
圣皇躬享，明德惟声。
杂咏 其四
吴兰畹（清代）

人生若轻尘，为乐苦不早。荣辱同一瞬，劳心徒懆懆。

既无子晋术，又乏忘忧草。良辰岂云再，愁思令速老。

志士宝其名，庸人工其巧。试问萧艾姿，安知松筠抱。
游华山云际寺（一作游少华山甘露寺）
张乔（唐代）

少华中峰寺，高秋众景归。地连秦塞起，河隔晋山微。

晚木蝉相应，凉天雁并飞。殷勤记岩石，只恐再来稀。
支提禅寺
黄履翁（宋代）

福地由来此最幽，翠微深锁碧山头。参差梵阁云常护，隐现神灯夜不收。

面壁几人曾入定，摩崖有客记同游。从今悟道支提处，知是名高十二楼。
岁时书事 其十
张侃（宋代）

岁晚星回天，雪晴雨收脚。畦丁昨夜来，老竹如新斮。

我本一书生，纸上守糟粕。治圃非素长，方欲求其略。

吁嗟天下人，方以邻为壑。人心自尔殊，化工无厚薄。
赠韩拙堂
袁甫（宋代）

世所谓佞，请为翁说。
佞于利口，佞辞河决。
何如吉人，其言呐呐。
佞于附势，炙手可热。
何如节士，刚肠若铁。
佞于营生，百计渔夺。
何如儒家，冷淡生活。
拙反为佞，佞乃大拙。
蓦然猛省，比论示彻。
本无佞拙，奚较优劣。
大道融融，旷兮太空。
恶不待攻，善与人同。
客访拙翁，携酒相从。
客去西东，翁数飞鸿。
春日烘烘，适兴携筇。
兴呼童年，燕坐堂中。
一门雍雍，兰玉玲珑。
客贺拙翁，笑倚长松。
谕俗 其十二
刘子翚（宋代）

悬墙挂德音，尽弛今年租。旄倪发欢谣，助达和气舒。

皇恩施甚厚，疲瘵望少苏。吁嗟吏舞文，诏纸墨未渝。

借贷尽白著，勾稽穷宿逋。掊克傥归公，民贫犹乐输。

量权徵倍耗，夤缘窃其馀。宁逢盗剽攘，厌闻吏追呼。

盗奸久必戢，吏奸无由锄。雷霆不言威，肉食忍自诬。

故态勿狃习，穷阎勿侵渔。勿谓天听高，勿谓黔首愚。
题郑静思松琴得趣图
李士瞻（元代）

郑静思，冰霜姿，松琴得趣知者稀。台端道隐酷相爱，大书不一特畀之。

悬崖之松怪若画，风雷为长虬龙枝。盘错屈铁刷霄汉，回旋造化通天机。

泠泠清响孰与调，幢幢翠葆相参差。有时山人坐其下，静听但觉宫商随。

夜半起看河汉落，虎豹俛首蛟鼍痴。黄钟太音世何有，万古惟许庖牺知。

虞姚作五弦，南薰鼓雍熙。巍巍之德配天地，垂裳端拱成无为。

伯牙是何人，尚俱不得钟子期。乃知物理自有无言之至妙，追作矫饰真成非。

郑静思，人汝奇。当今圣人是尧舜，臣下况复多皋夔。

君臣相择各有以，得趣政在弦声遗。致身忠义苦未早，人不汝念君其思。

古来贤达贱苟且，出处幸勿负此清明时。
题诸葛祠
张守让（明代）

孤臣祠宇枕江皋，遗恨吞吴与灭曹。寂寞忠魂何处是，江流击石阵云高。
次韵酬唐老见赠
张镃（宋代）

菊边莎处坦平居，危迳吾知勉覆车。
争似即是三盏酒，何曾得力半行书。
鱼乡坐占真清矣，蜂户行看亦宴如。
过我不疎君始信，向来犹恐压荒墟。
过陂子迳五十余里，乔木蔽天，遣闷七绝句
杨万里（宋代）

晚风寂寂树阴阴，松不悲鸣竹不吟。
只有清泉逢白石，向人剌口说山林。
颂古四十四首 其三十四
释师范（宋代）

种田博饭吃，饱卧长伸脚。把将三界来，安向左边著。

引得龙牙老古锥，手里把柄破木杓。
寄焦莹中在南康
郑会（宋代）

冬青花落麦登秋，几茺相思欲买舟。
近日客来因问讯，又闻触势过池州。
偈颂一百零九首
释可湘（宋代）

未举念，周游华藏。
未下足，超越毗卢。
若道一法在门外，笑倒文殊。
经史法戒诗 其一
张鹏翀（清代）

夏造衰兮殷道兴，得贤臣分作股肱。股肱辛勤亲五就，故主荒股终莫救。

岁苦旱兮殚忧心，躬为牺兮祀桑林。苞苴女谒备自责，祷辞未毕倾甘霖。

至诚感神信如此，天道只如人道迩。一夫失所真宰愁，莫令君门悬万里。
次韵孔宪蓬莱阁
赵抃（宋代）

山巅危构傍蓬莱，水阁风长此快哉！
天地涵容百川入，晨昏浮快两潮来。
遥思坐上游观远，愈觉胸中度量开。
忆我去年曾望海，杭州东向亦楼台。
睡起
高士谈（金朝）

平生心性乐疏慵，多病追欢兴亦空。睡起不知春巳老，一帘红雨杏花风。
陕州河亭陪韦五大夫雪后眺望因以留别与韦有…迁贬而归
刘禹锡（唐代）

雪霁太阳津，城池表里春。河流添马颊，原色动龙鳞。

万里独归客，一杯逢故人。登高向西望，关路正飞尘。
舟中
杜甫（唐代）

风餐江柳下，雨卧驿楼边。结缆排鱼网，连樯并米船。

今朝云细薄，昨夜月清圆。飘泊南庭老，只应学水仙。
升天行
曹勋（宋代）

上智保冲淡，练气固形质。
精神藏杳冥，独照出寂默。
三气俱混同，求死不复得。
其次崇真功，立言与立德。
轩后御飞龙，旌幢焕晴碧。
杨许奉丹书，凌空佐天职。
董奉乘云舆，秦女跨文翼。
茅山与荆山，遗踪宛如昔。
旌阳与刘安，鸡犬翔真域。
清虚王陵孙，巍巍膺九锡。
云表鸣箫笳，仗卫严霄极。
即事非荒唐，粲然若白黑。
挥手谢时人，缑山有仙迹。
寄龚漕六首
吴芾（宋代）

天朝未许投簪去，我幸已成全璧归。
全璧归来何所憾，暮年只是惜分违。
游谢公亭
姚合（唐代）

行行方避梦，又到谢亭来。举世皆如此，伊余何处回。

竹鲜多透石，泉洁亦无苔。坐与僧同语，谁能顾酒杯。
泛舟
陆游（宋代）

水长芳洲没，风生钓艇横。
偶寻东埭去，却作北村行。
宿鸟昏方定，流萤雨更明。
归来未觉晚，传漏下重城。
山中歌
王授（清代）

山中五月不知暑，午窗梦揖巢与许。起来洒洒竹风吹，满地落花莺自语。

城中酷暑金石流，驰马汗血不少休。富贵致身真自娱，何如蚤向山中游。
仙佛之孝十首·六祖
林同（宋代）

新州在何处，有个养亲人。
一旦成佛去，那知昔卖薪。
高槐
文同（宋代）

高槐夹前除，合荫卷若洞，
交柯载宿雨，压地翠色重。
青虫暖自挂，黄鸟晴辄哢。
枕簟傲炎风，为君高兴动。
金陵杂诗 其一
吴象弼（清代）

幕府山前岁欲残，一龛镫火照长干。冶城南路台空在，淮水东长月自看。

地下嘲人陈后主，席前拍板孔都宫。南朝多少伤心事，上得僧楼只倚栏。
甲戌秋过丫头岩有感
俞德邻（宋代）

昔年北兵浒黄渡，官军一万丫岩驻。岩前十里无人烟，焉知今日重生聚。

老翁殷勤指长孙，生时开庆方改元。今年裹头明年娶，感荷太平天子恩。

传闻鼎湖龙又逝，空馀弓剑留人世。天上唯多三数公，社稷苍生谁早计。

老翁忧时色枯槁，羸卧岩前分犊草。京师来往千万人，欲问明时知者少。

嗣皇继圣生神灵，西陲何事犹徵兵。襄樊未复郢又急，正阳新筑淮未平。

吾侪红额今有几，青袍白马纷纷是。岩前鬼燐阴雨青，老翁说著心胆惊。

愿君努力扶休明，翁也菁羹橡饭安馀生。
咸阳城东楼
许浑（唐代）

一上高城万里愁，蒹葭杨柳似汀洲。
溪云初起日沉阁，山雨欲汀风满楼。
鸟下绿芜秦苑夕，蝉鸣黄叶汉宫秋。
行人莫问当年事，故国东汀渭水流。
壬戌二月十九日都巡李叔永躬按酒课于会田市
曾丰（宋代）

宜城桑落有堪沽，三百青铜岂是无。
不饮桃花不相笑，桃花知道欠当垆。
前有一尊酒行
张镃（宋代）

霖雨半月今夕晴，风堂人稀灯烛明。
凉虫咽咽傍墙竹，听久但促孤愁生。
愁生欲伏谁驱遣，浑汗翠液玻瓈软。
五斗一石非所长，兴来亦觉沧溟浅。
我生早患难，对酒无可娱。
辛勤识字不得力，漫事尔雅笺虫鱼。
痛心曩昔亲庭趋，从容侍饮怀有余。
醉谭先烈从巡初，岂但勇力清疆隅。
公侯将相随指呼，亲挟日驭升天衢。
墓碑神龙护宝书，勋庸槩见中全疎。
机危谋大世莫睹，赖有帝训昭难渝。
用心若比某人辈，相悬万里非同途。
坐间历历言在耳，风木缠悲泪铅水。
茫然此事莫轻论，不如尽付金樽里。
神仙恍惚休强寻，壮士易老难为心。
要须出处任天运，况我自判归山林。
一杯复一杯，无客谁同斟。
案间幸有李白旧诗数百首，试读精爽飞云岑。
安得同渠游，霓裾碧瑶簪。
回头却谢髠卓辈，弃置礼法几荒淫。
何如高吟泣换神，模写造化归无垠。
谁能狸膏金距学鸡斗，起促檐柱矫首落落看星辰。
别离情所钟十二章章四句送定叟弟之官严陵
张栻（宋代）

我昔临此州，民容拙使君。
子行为多谢，慰彼无毫分。
运庵先师赞
释智愚（宋代）

行脚祇参松源，早是信卜卖屋。更说东山正传，大似老马嚼粟。

近人情，无面目，引得儿孙阿辘辘。报恩尽力赞扬，也是鹭股割肉。
汴柳半枯因悲柳中隐
司空图（唐代）

行人莫叹前朝树，已占河堤几百春。

惆怅题诗柳中隐，柳衰犹在自无身。
春夜吹笛词三首 其三
程一宁（元代）

淡月轻寒透碧纱，窗屏睡梦听啼鸦。春风不管愁深浅，日日开门扫落花。
第一百六十八
文天祥（宋代）

平生方寸心，誓开玄冥北。
岁暮日月疾，我叹黑头白。
和周元吉左司郊祀庆成韵
杨万里（宋代）

八觚泰畤六郊天，一柱明堂再飨先。
日月旗常寒映雪，冕旒珠玉暖生烟。
风回韶濩龙鳞外，花覆貔貅凤阙前。
喜溢天颜应未了，又迎庆寿入新年。
送黄权守归八桂三首
胡寅（宋代）

雨岸溪纹蹙，风亭柳带萦。
借留无上策，送别有兼程。
望杳云间旆，班余野外荆。
路从簪玉去，增我故山情。
清平乐（重九）
黄庭坚（宋代）

黄花当户。已觉秋容暮。云梦南州逢笑语。心在歌边舞处。

使君一笑眉开。新晴照酒尊来。且乐尊前见在，休思走马章台。
桂隐纪咏·清夏堂
张镃（宋代）

夜月三杯色，晴荷十亩香。
若教兴世念，不甚觉风凉。
秋晚杂兴
陆游（宋代）

冷落秋风把酒杯，半酣直欲挽春回。
今年菰菜尝新晚，正与鲈鱼一并来。
湖亭夜坐
徐集孙（宋代）

片叶秋风数日程，争如天籁未秋声。
厌居尘境炎威炽，来纳虚亭夜气清。
万点萤光移醉眼，一湖蟾影荡吟情。
笙歌寂寂重关掩，独许高僧并臂行。
夜抵葭萌惠照寺寓榻小阁
陆游（宋代）

亭驿驱驰髀肉消，故山归梦愈迢迢。
夜行触尉那能避，旦过随僧不待招。
雨後风云犹惨澹，霜前草木已萧条。
衰迟事事非平日，醉里题诗亦复聊。
园居赠客
盛时泰（明代）

衡门稀客至，翛翛静读书。
疏帘映秋水，细藻浮游鱼。
款言落日下，酌酒凉风初。
出门见黄叶，相送随阶除。
奉和族祖紫岩翁谩兴十首 其九
汪炎昶（宋代）

桃李贵以色，兰蕙贵以香。蚌胎秘奇彩，萤火耀寸光。

中心固了了，竟莫辨否臧。
题严子陵钓台
章才邵（宋代）

短櫂夷犹七里滩，人亡依旧水光寒。
汉家名节君知否，尽在君家一钓竿。
春日丛桂书舍偶成二首
王炎（宋代）

檐头燕子话新晴，客里春来何似生。
短榻曲肱眠未稳，好花刺眼笑相迎。
生憎重碧杯中物，懒趁踏青江上行。
燕坐翛然有佳处，耳根更听读书声。
戏呈通叟年兄索其近诗
晁说之（宋代）

归期若可数，何事此时情。
春色雨中尽，客愁天际生。
离骚烦尔传，月旦莫余评。
早韭周妻厌，因因不肯鸣。
赠何兆
李端（唐代）

文章似扬马，风骨又清羸。江汉君犹在，英灵信未衰。
赠朱令中泮宫二首 其二
傅察（宋代）

异时师盛德，此地喜同僚。大璧完无玷，和钟小不恌。

尊罍倾笑语，车马费招邀。莫使光阴度，从今便卜宵。
金鹅方丈
沈辽（宋代）

金鹅山势高崔崔，乘兴已泛沧州回。计较百年能几日，不知此地何时来。
感旧
苏泂（宋代）

荆州若个伴，锦水暮云深。
万里元无事，一生长苦心。
秋林猿吊影，春殿鸟遗音。
尚喜身强健，幽期或重寻。
书中庸示边周翰
陈长方（宋代）

纸上遗书字宛然，千年微意有谁传。
曾将灵钥开关钮，珍重成周二老贤。
姚国秀十咏·勒马山
陈普（宋代）

六合横驰鹜，道人门不开。
回头顾明命，鞭辟入身来。
送叔弼寄秦张
陈师道（宋代）

庐陵四公子，吾及识其半。
叔也英达人，平易亦精悍。
於时吾始英，败壁不涂墁。
孤身客东都，转食诸公馆。
时来扣君门，百过不留难。
倾心倒囊笈，燕语彻昏旦。
磬折晚为亲，少得而多患。
相过汝颍上，岁月不胜难。
君才得公余，十日而千万。
舌端悬日月，笔下来江汉。
此行不寻常，谈者方一贯。
逸足宁小试，宝刀当立断。
用意不崎岖，欲得忘挟弹。
卧念平生亲，稍作春冰泮。
因声督张秦，书来不应缓。
参玄歌
释道川（宋代）

一尺水，一丈波，妙高峰顶笑呵呵。
七步周行浑属我，不妨闲唱太平歌。
灵利汉，不消多，法门广大遍周沙。
若能当处分明了，只在如今一刹那。
莫求真，休觅假，真假中间都放下。
晃晃威光烁太虚，不知谁是知音者。
赞不欣，徒说谤，三际无心俱扫荡。
正体堂堂一物无，是佛是魔俱一棒。
小根闻说暗攒眉，绳上生虵又更疑。
拨转面前关棙子，只许当人独自知。
阿呵呵，大圆觉，流出菩提遍寥廓。
鬼面神头几百般，无瑕镜里皆消却。
君不见觌面相逢机掣电，
直饶天眼不能观，点著不来真死汉。
劝君参，参彻灵明自己禅。
善财不用南方去，黑白分明在目前。
劝君信，信心战退魔军阵。
此是华严最上乘，森罗万象皆相应。
劝君修，六门通达任优游。
寒山拾得才相见，指点丰干哂未休。
火风催，四山逼，那时要见君端的。
有个真空解脱门，千眼大悲何处觅。
有时放，有时收，唯有知音暗点头。
杏华村里如相见，跳出沩山水牯牛。
有时喜，有时嗔，无位真人迸面门。
殷勤为说西来意，暮楼钟鼓月黄昏。
有时唱，有时歌，颠言倒语不奈何。
声声尽出孃生口，不属宫商一任他。
有时默，有时笑，懵懂铁鎚无孔窍。
轻轻触著便无明，只这无明元是道。
有时行，有时坐，露影藏身成两个。
不独张三会打油，细观李四能推磨。
无缝塔，见无因，巍巍本自隐深云。
国师样子应难造，不觉锋棱露一层。
无底钵，手中擎，百千沙界里头盛。
大庾岭头提不起，都缘著力太多生。
没底船，不曾漏，千里雪浪皆能透。
只凭一个把稍人，谁管狂风连地吼。
无鑐鏁，孰安排，鏁断重关绝往来。
巨灵抬手空劳力，唯有无心便得开。
无毫拂，是何物，击碎狐疑山鬼屈。
一喝唯言三日聋，谁怜大辩翻成讷。
无孔笛，最难吹，角徵宫商和不齐。
有时品起无生曲，截断行云不敢飞。
无根树，直侵云，枝条郁密盖乾坤。
劫火洞然烧不得，利刀斩处亦无痕。
无面目，担板汉，玩水游山无侣伴。
迦叶门前倒刹竿，文殊剑上全身现。
日面佛，乾屎橛，八两半斤谁辨别。
七斤衫子恰相当，镇州休更秤萝蔔。
野鸭飞，鸾对舞，三个孩儿抱华鼓。
赵老曾看半藏经，灵云一见桃华悟。
真实语，报君知，不用思量不用疑。
春来决定千华秀，冬尽长天片雪飞。
头头漏泄真消息，那个休心辨端的。
眼横鼻直一般般，不离当处休寻觅。
古佛言，祖师说，千圣路头同一舌。
他日人天匝地来，那时方表而今决。
寄隐者
吴芾（宋代）

守道宋高士，筑室齐东鄙。
植竹看岁寒，种田助形委。
束书捐古今，抱易究生死。
不以外移内，不以行责止。
九十留童颜，湖山饱清视。
或顾先生云，时平可以起。
先生本无求，弃置如敝屣。
俄闻与物化，精一未尝毁。
汗简书逸民，义风洗贪士。
东望呈肺肝，遥泻一卮水。
晚归寄无咎二首
张耒（宋代）

屋东云移山，屋西日半壁。
余天一剑清，远雨万丝白。
官事痴可了，未遭官长责。
惟应晁夫子，不可别顷刻。
思山居一十首。春日独坐思归
李德裕（唐代）

壮龄心已尽，孤赏意犹存。岂望图麟阁，惟思卧鹿门。

无谋堪适野，何力可拘原。只有容身去，幽山自灌园。
送王仲求
李廌（宋代）

飘风非焚轮，触石生孤云。
逍遥王真人，行行傲世纷。
斋戒断荤王，日诵浮屠文。
敝袍游江海，耻与狐貉群。
吐纳全真气，鬓发垂如银。
十年临池学，自许登右军。
谦谦卑自牧，处约人皆忻。
扁舟忽云徂，欲扳心殷殷。
丈夫重诀别，儿女徒云云。
常闻释氏说，精进在殷懃。
红尘易汩没，跋涉惫力筋。
不如巢华山，修炼如老君。
赠张大参文璧还真定
祁顺（明代）

名邦太守古诸侯，籍甚声华迈等流。超擢喜膺明主命，去思还等小民留。

恒山苍翠凝归思，晋水汪洋带别愁。明日相思人两地，不堪惆怅倚高楼。
偈颂四首 其三
释师远（宋代）

五日一番升座，拈出现成行货。大众普请商量，恰是老僧罪过。
山行阻雪呈同游诸友
刘宰（宋代）

幽寻本无急，聊以会友生。
尘中妨剧谈，故作林下行。
仆夫问归路，夜闻风雪声。
何妨小迟留，妙理细重评。
鹤秀塔
于源（清代）

龙渊之水深复深，卧波塔影尖如针。学绣女儿不得见，横塘风如愁人心。

偶闻父老谈陈迹，裴生此地曾为客。行装劫去剩空囊，路侧呻吟带饥色。

落日携筐有女来，一时怜饿兼怜才。拔钗饷饵聊相济，乞食吹箫重可哀。

黄金脱手浑间事，谁知中有千行泪。半面真成未了缘，三生可有相逢地。

归来偏犯泥中怒，风波凋损双眉妩。岂曾密誓偶鸳鸯，竟听谗言放鹦鹉。

红兰无力拒严霜，毕命朱丝长恨长。一寸柔肠容易断，十分侠骨自留香。

春风转瞬忽经年，仙禁裴航得意天。前度刘郎重到日，那时紫玉已成烟。

分符适值来花县，惆怅天台人不见。夜如空房忆故钿，秋风尘罥悲团扇。

比肩有妹已垂髫，依约红颜一样娇。桃叶相将迎古渡，云英犹得遇蓝桥。

报恩总惜婵娟死，特筑浮图傍春水。小字空题埋玉人，遗闻合补伤心史。

此事茫茫二百秋，塔前芳草使人愁。王孙一饭谈何易，漂母祠堂终古留。
秋夜怀陈九畹
张穆（明代）

空庭独立对参横，风气移情百虑萦。金尽祖生还任侠，时危陈涉不慵耕。

震邻飞羽徵兵急，畏路停车揖客轻。已扫人间无限累，为君归计每屏营。
谢葛守诗轴
赵善括（宋代）

君不见灵椿一株传义方，僖仪接武跻金堂。
又不见老苏独步为文主，轼辙联芳入琼府。
始知盛德天所亲，于门棨戟高拂云。
又知硕才世所贵，鲤庭诗礼超凡群。
司成蕴蓄何如厚，万顷渊源海波秀。
刘郎少俊首辱和，扬善推贤宜有后。
司成问学何如深。六经表里金玉音。
王氏拘孪了无取，雄文杰句由诸心。
庐陵昔岁曾分教，甲子一周梦惊觉。
贤郎赐得铜虎符，今日重游想前效。
黉堂咳唾遗明珠，翠琰刊成惠陋儒。
请为野史进青琐，要继皇朝窦与苏。
江口舟中元旦感怀而作
陈繗（明代）

蚤起新年到客船，人人快活我忧烦。心头塞住连麋哽，眼泪含来当酒吞。

拱手只共天贺节，低头但见雪妆春。亲情骨肉当何处，独倚船窗暗断魂。
雪中苦寒戏嘲
范成大（宋代）

冥凌分职大间关，辛苦行冬强作难。
费尽无边风与雪，劣能供得一番寒。
残句：磊落金盘荐糟蟹
陈师道（宋代）

磊落金盘荐糟蟹，纤柔玉指破霜柑。
每日入宫内府教宗室子弟感赋
陈曾寿（清代）

朝朝适馆五云间，恰似参堂岁月閒。法驾钩陈生净理，丹垣碧树想仙山。

许身稷契原虚语，托迹衰推亦强颜。哀乐此心犹未死，穷通于世已无关。
独夜
陆龟蒙（唐代）

新秋霁夜有清境，穷襜病客无佳期。生公把经向石说，

而我对佳须人为。独行独坐亦独酌，独玩独吟还独悲。

古称独坐与独立，若比群居终校奇。
借居夜闻水声
舒岳祥（宋代）

寒水冷冷出洞来，月明静听转清哀。
无人与入琴丝写，流下前溪漾落梅。
哀郢
屈原（先秦）

皇天之不纯命兮，何百姓之震愆。
民离散而相失兮，方仲春而愆迁。
去故乡而就远兮，遵江夏以流亡。
出国门而轸怀兮，甲之鼌吾以行。
发郢都而去闾兮，怊荒忽其焉极。
楫齐扬以容与兮，哀见君而不再得。
望长楸而太息兮，涕淫淫其若霰。
过夏首而西浮兮，顾龙门而不见。
心婵媛而伤怀兮，眇不知其所蹠。
顺风波以从流兮，焉洋洋而为客。
凌阳侯之泛滥兮，忽翱翔之焉薄。
心絓结而不解兮，思蹇产而不释。
将运舟而下浮兮，上洞庭而下江。
去终古之所居兮，今逍遥而来愆。
羌灵魂之欲归兮，何须臾而忘反。
背夏浦而西思兮，哀故都之日远。
登大坟以远望兮，聊以舒吾忧心。
哀州土之平乐兮，悲江介之遗风。
当陵阳之焉至兮，淼南渡之焉如。
曾不知夏之为丘兮，孰两愆门之可芜。
心不怡之长久兮，忧与愁其相接。
惟郢路之辽远兮，江与夏之不可涉。
忽若去不信兮，至今九年而不复。
惨郁郁而不通兮，蹇侘傺而含戚。
外承欢之汋约兮，谌荏弱而难持。
忠湛湛而愿进兮，妒被离而鄣之。
尧舜之抗行兮，瞭杳杳而薄天。
众谗人之嫉妒兮，被以不慈之伪名。
憎愠惀之修美兮，好夫人之慷慨。
众踥蹀而日进兮，美超远而逾迈。
乱曰：曼余目以流观兮，冀一反之何时。
鸟飞反故乡兮，狐死必首丘。
信非吾罪而弃逐兮，何日夜而忘之。
诉衷情·秋情
吴文英（宋代）

片云载雨过江鸥。水色澹汀洲。小莲玉惨红怨，翠被又经秋。
凉意思，到南楼。小帘钩。半窗灯晕，几叶芭蕉，客梦床头。
见李察判竹溪四首 其三
何梦桂（宋代）

十载风霜敝黑裘，悠悠身世逐浮鸥。东陵老去瓜田熟，敢向人间说故侯。
送乡友归
释文珦（宋代）

青春欲尽时，鸟啼花乱飞。
共起思乡恨，君归吾未归。
临分重执手，老泪泾荷衣。
独游
郑思肖（宋代）

吾非好独游，无与吾同者。不行众所行，所以惊天下。

逆哉一世人，昔辩而今哑。吻涎流腥膻，变尾面不赭。

若曰汝为人，宁不识取舍。止止勿多言，清风生四野。
湖天一色
龚敩（明代）

水色天光带晚晴，泓泓澄碧湛虚明。欲看一镜涵秋影，不著微云点太清。

星斗外穷千里目，波澜中混古今情。落霞孤鹜沧茫里，万顷潇湘画不成。
初夏病起同梵音公坐玉渊潭
释今全（明代）

久病成疏懒，忘机日枕流。好花犹共啸，春鸟尚能留。

对坐宴危石，临风足古丘。薄寒动归思，前路水西头。
送鉴供奉归蜀宁亲
灵澈（唐代）

林间出定恋庭闱，圣主恩深暂许归。双树欲辞金锡冷，

四花犹许玉阶飞。梁山拂汉分清境，蜀雪和烟惹翠微。

此去不须求彩服，紫衣全胜老莱衣。
忧旱词
张澍（清代）

赤日隆隆煎下土，原田龟拆璺尺五。嗟我黍禾然焦炷，农夫坐视泪如缕。

肥{虫遣}矫夭旱母舞，未见望舒离金虎。捉来蜥蝎瓮底苦，咒他云兴浓雾吐。

小儿持枝群击鼓，愿将肥豕祀田祖。涔涔数点甘露乳，骄阳犹自披云睹。

嗟我农人饥无餔，何暇绸缪破牖户。安得力牧千钧弩，射杀应龙飞灵雨。
夜笛
林昉（宋代）

夜寒孤笛水边楼，忆著西风古塞头。一曲落梅吹得苦，吹人不管听人愁。
雪拟坡公韵
蔡圭（金朝）

门外黄昏噪晚鸦，瑶尘细逐九云车。丰年待作三登兆，暮景重开六出花。

浊酒无人同此兴，扁舟有客访谁家。明朝试望东林树，百尺寒梢倚玉叉。
赠高处士
许浑（唐代）

宅前云水满，高兴一书生。垂钓有深意，望山多远情。

夜棋留客宿，春酒劝僧倾。未作干时计，何人问姓名。
以玉兰赠王习父
楼钥（宋代）

华屋翚飞庆事绵，芝兰玉树喜庭前。
似闻楚畹芽初茁，便看蓝田生晚烟。
西江月 其十一 核桃船
尤侗（清代）

种自玄都道士，载从渡口渔翁。小儿偷出碧云宫。

顷刻帆樯飞动。

芦苇似来江上，竹枝疑泛图中。桃根桃叶棹歌同。

两桨春风吹送。
读汉书
刘敞（宋代）

贾谊求为典属国，终军愿得使匈奴。和亲不及当时策，慷慨犹为大丈夫。

百年强敌轻中国，一世奇功悲腐儒。闻道边民尚严警，异时回首恨江湖。
投壶
刘子翚（宋代）

暇日宾朋集，投壶雅戏同。傍观惊妙手，一失废前功。

礼盛周垂宪，词誇晋起戎。区区论胜负，转眼事还空。
题赵承旨白鼻騧图
冯子振（元代）

曲江洗刷墨满身，雄恣逸态何超群。眼中但觉肉胜骨，干也合让曹将军。

嗟哉今人画唐马，艺精亦出曹韩下。玉堂学士重名誉，一纸千金不当价。

山窗拥雪观画图，据鞍便欲擒于菟。天厩真龙有时有，杜老歌行绝代无。
咏史
龙燮（清代）

自古牛刀耻割鸡，匣中三尺气如霓。冯生只为鱼弹铗，更比鸡鸣狗盗低。
高宗皇帝挽词五首
宋孝宗（宋代）

揖逊光尧德，重华愧有虞。
居然将菲质，正尔绍皇图。
履焘兼君父，文明炤典谟。
大恩浑未报，血泪一时俱。
疏山寺次白文林韵三首 其二
孙觌（宋代）

藜杖匆匆集晚林，长廊破壁撼钟音。天涯流落相逢地，杯酒殷钟莫厌深。

万里功名飞燕颔，千金博饮炙牛心。更闻好句惊人倒，一洗蛮烟瘴雾侵。
沙河驿遥同赵干山侍郎寄赠韵
徐正谆（清代）

老去情怀远别难，殊方为客岁华阑。至今歌筑悲燕市，却喜衣冠睹汉官。

王事敢言原隰苦，病躯偏觉雪霜寒。可怜此夜沙河月，清景应同万里看。
送晦翁十首
王阮（宋代）

武夷山下孤高节，五老亭中抚字心。
出处本来无二致，讵分钟鼎与山林。
九月九日幸临渭亭登高应制得涘字
岑羲（唐代）

重九开科历，千龄逢圣纪。爰豫瞩秦垌，升高临灞涘。

玉醴浮仙菊，琼筵荐芳芷。一闻帝舜歌，欢娱良未已。
夏五寄赵五东
徐瑞（宋代）

溪堂相望一百里，音问相疏十五年。
眼底浮华俱已矣，篱东老五独依然。
登临不减青山兴，陶写独怀白石编。
待得秋风稍凉冷，方台深处扣真云。
沁园春 烟
张蘩（清代）

竹影摇窗，瓶花落案，昼景依然。奈春困难支，宿酲未解，凤团初熟，兽碳犹燃。

漫检湘囊，笑拈银管，金屑毵毵素指传。湘帘外，袅云烟一缕，缭绕花前。

阑干徙倚俄延。渐粉腕娇凭小婢肩。任宝鸭香消，懒添兰麝；

云鬟斜堕，慵整珠钿。半晌懵腾，片时掩冉，一枕邯郸别有天。

还堪恋，怕柔肠乍冷，愿与流连。
愿月得雨兼旬秋晹人望已切再和前韵 其一
陈普（宋代）

踰浃秋晹已望云，芭蕉一夜慰愁人。阴阳各有时中处，不可相无似两轮。
题集画卷尾
何梦桂（宋代）

门外黄埃没马头，山中花木自春秋。尘忙恐被禽猿笑，尽日看图不下楼。
青州资政寄示小楷伯夷颂许昌相公以诗跋尾因
苏舜元（宋代）

法书遥逐使车还，嘉句新从相府颂。
牢落二贤天地外，风流三绝古今间。
台文竞耀高逾丽。化笔交挥老更闲。
不用悲吟恐飞去，岂无神物护重关。
池上宿
刘得仁（唐代）

事事不求奢，长吟省叹嗟。无才堪世弃，有句向谁夸。

老树呈秋色，空池浸月华。凉风白露夕，此境属诗家。
赵李倪三居士建凌霄会求赠
行端（元代）

双径在吴浙，实为山之雄。天目如屏拥其北，钱塘似练纡其东。

重峦叠巘不知几千万，但见五峰秀色崷崒摩青空。

下有跋陀神龙窟，上有睹史夜摩宫。晴云暖霭生岩松，朝开暮合无终穷。

祖师据此鞭麟凤，森罗万象明真宗。纳须弥兮于芥子，卷法界兮于针锋。

本源自性有常分，宁须妙用求神通。俨如鹿园与鹫岭，紫金光聚人天中。

说法至今犹未散，天华似雨飘空濛。
台湾八咏
张琮（宋代）

海上层台俯四隅，纵观观止百川输。波光耀日连天有，蜃气成楼到地无。

泼眼昔曾吞梦泽，荡胸今更挹冰壶。微躯薄宦重洋隔，欲叩君恩仗吸呼。
十一月二十日夜陪我公校阅所抄唐人绝句诗因拟作五首奉献 其五
唐之淳（明代）

虎帐螭头鼎，犀床雁足灯。韔弓收夜月，诗砚得春冰。
赠郭承务芦雁
白玉蟾（宋代）

画士郭熙画之冠，郭熙去后名未断。
其裔复有郭万里，胸中丹青饱无限。
为谁作此芦雁图，杰出南齐宇文焕。
烟水潇潇风捲芦，沙边鸿雁暮相呼。
潇潇洞庭此秋景，世间此画知有无。
幻出栖雁三四只，八九叶芦横古碛。
欲宿未宿嘹唳声，渔舟泊岸山烟黑。
秋风吹落梧叶黄，过雁往往归衡阳。
横空书字人不识，飞过有影沉沧浪。
落霞浸水江村暮，数只翱翔回古渡。
引领举喙啄荷花，飞越戍楼西畔去。
云寒月淡西塞秋，几声凄切惹人愁。
岸头飞共丹枫落，打团成阵访沙鸥。
似此景物似此意，君今画之不难事。
数幅鹅溪冰雪缣，须臾扫出芦雁市。
世间岂无学画者，未必有与君相似。
我欲致之箧笥间，满笥爽气生秋寒。
恐君此画无人见，有画斗者谁敢战。
挂於幽轩素壁间，一日须看千百遍。
端午至太平寺
喻良能（宋代）

客里逢端午，僧廊雨气凉。
筼筜千个碧，薝蔔六花香。
鲁頖程尤远，潘舆兴自长。
糁蒲倾美酒，笑入醉中乡。
岐路
郭之奇（明代）

粤地燕天入思迷，遂令行与住皆疑。时怀靡及迟周道，夜梦频惊促晓骑。

南北况逢羊屡失，去来惟见鸟争窥。一身岐路今遑恤，四海迷津那可知。
赋得淡泉歌赠张君
胡直（明代）

里内张君生绰约，雅抱似欲翔寥廓。家学早传张仲景，前身应是孙思邈。

曾饮长桑上池水，视脉还如睹三膜。投剂几回死转生，救人何啻饥连渴。

不将蓬蔂异高门，当关百唤百不诺。吾衰归卧衡庐交，反关谢客门罗雀。

三径荒芜竹树新，惟君来往穿林薄。借问张君何所嗜，生爱清泉恬自乐。

神方不藉九转丹，淡尽凡情即仙药。
吴门晚泊寄句曲道友
罗隐（唐代）

采香径在人不留，采香径下停叶舟。桃花李花斗红白，

山鸟水鸟自献酬。十万梅鋗空寸土，三分孙策竟荒丘。

未知到了关身否，笑杀雷平许远游。
不到太初兄所居遂已十年以诗攀寄
王安石（宋代）

一水衣巾翦翠绡，九峰环佩刻青瑶。
生才故有山川气，卜筑兼无市井嚣。
三叶素风门阀在，十年陈迹履綦销。
归荣早晚重携手，莫负幽人久见招。
寄秋怀
赵蕃（宋代）

霞谷宁终计，龙门已暮年。
向来嗟独后，今日可忘前。
既缪青衿学，当思白首传。
犹须就吾子，相为语蝉连。
重游南山二老亭回望前朝大臣故冢
陈镒（明代）

前朝文物已凋零，感慨重登二老亭。荒冢尚留翁仲守，百年松柏自青青。
春寄西山陈陶
贯休（唐代）

搔首复搔首，孤怀草萋萋。春光已满目，君在西山西。

堑水成文去，庭柯擎翠低。所思不可见，黄鸟花中啼。
菩萨蛮 新秋
李弥逊（宋代）

凉飙轻散馀霞绮。疏星冷浸明河水。欹枕画檐风。秋生草际蛩。

雁门离塞晚。不道衡阳远。归恨隔重山。楼高莫凭栏。
明发金陵晨炊义井
杨万里（宋代）

薄薄云收日，霏霏雨散池。
平波光去远，疏点晕来迟。
所部余千里，初程第一诗。
先驱问行李，双堠且晨炊。
次和常南陔方伯登慈恩寺塔原韵
江开（宋代）

高岑久不作，苍茫挂余曛。蹑级继轩举，风雅今尚存。

泾渭清浊辨，日月东西奔。终南雪万点，五陵烟一痕。

隋唐没瓦砾，安问汉与秦。想其全盛时，陆海何纵横。

盖地起宫掖，接天闻歌声。陵谷变易久，孤塔凌苍雯。

或仗佛力大，竟与天寿并。时晴村舍密，烟霭暮云屯。

朔风送边雁，铃语四角惊。河声日南下，山势欲东倾。

巍然镇地轴，所望兹出群。高歌作金石，字字坚长城。
句
滕岑（宋代）

老屋险不仆，寒袍半欲紪。
我有一双眼赠徐氏倣老徐体仆近与思远赓和颇
王洋（宋代）

我有一双眼，光可照明烛。
我有一寸肠，时复潄醽醁。
我有两垂一，与君相映绿。
我有一双脚，比君非不足。
眼能别妍丑，肠不虑荣辱。
须一每自怜，足力能有遂。
一一将比君，未便遽惭恧。
胡为被君轻，污田对寒玉，
君如邀我游，我亦知所以。
朝出任意游，暮归同倒屣。
况此郊野间，远近在一视。
东抵东家田，绕溪六七里。
北向关外行，五里见淮水。
我家园在西，鸣泉到清耳。
南郊野叟村，殷勤种桃李。
大抵浩荡处，潇洒异城市。
春云乍为锦，馀霞忽成绮。
咀啖尽日美。我亦强自吟，
合处粗相似。醉时所经历，
醉后诗在纸。连粘动成卷，
持行不羞耻。以此不畏君，
请君亮肝肺。晴业拟出游，
唤我为君起。
梅花
张道洽（宋代）

和靖风流百世长，吟魂依旧化幽芳。
已枯半树风烟古，才放一花天地香。
不肯面随春冷暖，只将影共月行藏。
悬知骨法清如计，传得仙人服玉方。
敝庐毕工
项安世（宋代）

心折半生行道路，眼明今日见茆茨。梦魂犹在风波处，月黑江喧下缆时。
客有话故丁秘监京师旧宅因而伤之
李觏（宋代）

等閒荣谢已愁闻，况话三公极宠身。青史尚为今世事，朱门不宠旧时人。

文章散入诸蕃口，花药留添上国春。生死交情浑易见，有谁过此为沾巾。
收蜜蜂
苏辙（宋代）

空中蜂队如车轮，中有王子蜂中尊。
分房减口未有处，野老解与蜂语言。
前人传蜜延客住，後人秉艾催客奔。
布囊包里闹如市，坌入竹屋新且完。
小窗出入旋知路，幽圃首夏花正繁。
相逢处处命俦侣，共入新宅长子孙。
今年活计知尚浅，蜜蜡未暇分主人。
明年少割助和药，惭愧野老知利源。
谢张解州作名阃堂记
范纯仁（宋代）

气如巨浪泻长江，清似寒冰满玉缸。几与贾生摩壁垒，未令张玉见麾幢。

色丝幼妇宜传久，肉袒牵羊合亟降。欲近云章刊翠石，却忧染翰孰能双。
题尹惟晓芙蓉翠羽图
戴复古（宋代）

何人妙笔起秋风，吹破枝头烂漫红。
翠羽飞来又飞去，一心只在蓼花丛。
赠卢沙弥小师
姚合（唐代）

怕见世间事，削头披佛衣。年小未受戒，会解如老师。

天与出家肠，一食斋不饥。麻履踏雪路，与马不肯骑。

嫌我身腥膻，似我见戎夷。彼此见会异，对面成别离。

我师文宣王，立教垂书诗。但全仁义心，自然便慈悲。

两教大体同，无处辨是非。莫以衣服别，到头不相知。
浣溪沙 其三
宋琬（清代）

白发平头五十人。布衣曾未染京尘。往来求仲不嫌频。

斗鸭栏边芳草合，凤凰台畔柳条春。批风抹月葛天民。
题胶山寺绣佛
蔡载（宋代）

妙相夺天真，针针巧入神。
几多瞻佛者，还想用以人。
偈颂一百一十七首 其二十一
释绍昙（宋代）

截流机，分泾渭。清浊浅深，穷源倒底。三脚驴子弄蹄行，踏过何倒沾著水。

芝峰家丑外扬，也是碓坊洿米。低声低声，墙壁有耳。

座满江南客，何须唱鹧鸪。
闲卧
白居易（唐代）

尽日前轩卧，神闲境亦空。有山当枕上，无事到心中。

帘卷侵床日，屏遮入座风。望春春未到，应在海门东。
同盛二过永福寺
皇甫汸（明代）

偶然同素侣，来此访缁流。古寺鸣钟处，空山落木秋。

迹随青嶂灭，心共白云留。祗隔秦淮水，宁知是沃洲。
挽王郎中五首
陈淳（宋代）

壮岁登科甲，淹迟暮始通。
闽中驰德政，灨上振儒风。
药石王宫训，权衡璧水功。
俨然遗躅在，谁不悼思公。
永别
贾云华（宋代）

一封书寄数行啼，莫动哀吟易惨凄。
古往今来只如此，几多红粉委黄泥。
赋得遗所思诗
刘孝绰（南北朝）

遗簪凋玳瑁，赠绮织鸳鸯。未若华滋树，交枝荡子房。

别前秋已落，别后春更芳。所思不可寄，唯怜盈袖香。
访僧不遇
徐集孙（宋代）

特地寻君选佛场，行行踏遍古苔荒。不因坐石贪搜句，何事抽单辍赴堂。

空榻日移悬锡影，别寮风过煮茶香。忙中我为閒来到，君本閒人为甚忙。
送严上舍并寄诸公十首·寄张次夔县丞
陈造（宋代）

闻道张夫子，还家俗累轻。
两官终短袖，五字屹长城。
龙断悲人世，烟云写物情。
只今遥夜月，独许伴空明。
鹪鹩园十七绝为黄与东赋 其十二 梧桐
李孙宸（明代）

百尺龙门种，移栽叶未齐。月明风乱影，似下凤鸾栖。
九日林守同饮因思昔年朱侍讲跨鹤之集
李新（宋代）

常记秋登跨鹤台，儒先杖履共追陪。
如公已到蓬莱上，过我又分符竹来。
往事已成千古话，遗风空负十分杯。
依依正尔重阳日，襟抱何时得好开。
逢范景仁李审言二谏议
刘敞（宋代）

怪来原隰满光华，不意相逢天一涯。久别班荆情未易，少留倾一日空斜。

山连木叶千峰雪，地逼龙城万里沙。深愧壮心轻远适，自嫌憔悴听悲笳。
夜过西兴
高翥（宋代）

宵济向西兴，钟声隔岸听。
浅滩淘落月，远树纳残星。
客路悠悠去，征桡在在停。
明朝故山近，不必问邮亭。
句
徐似道（宋代）

刘显贵为天子友，退之穷作相君书。
大涤洞天留题
曹诚明（宋代）

好风吹我来洞天，云山九折相回旋。
苍虬绾结锁清润，翠蛟飞舞鸣潺湲。
一从大涤豁心目，披蒙蹑径登来贤。
栖真亭结翠微顶，临风一啸卑尘寰。
凤鸣晓霭群籁息，龙眠夜月山云连。
双台叠翠锁空洞，危峰屹柱崭苍烟。
金堂玉室亘万古，兰林蕙帐馀千年。
三更雨滴傍檐石，六月秋生飞玉泉。
瀹泉烹玉隽馀味，但觉两腋如飞仙。
安扶待制侍郎徐公挽词二首
叶适（宋代）

饮冰那得不醒然，北看成南丑又妍。
建策须为万世虑，孤忠亦又一身全。
星文忍向生前坠，梦事方从死日传。
莫指鸣山归路熟，青林黄叶度年年。
题陈景说诗稿后
陈鉴之（宋代）

倚马挥万言，跨驴哦一字。
迟速不须论，纫云看奇思。
横山蛟潭同朱十彝尊赋
沈进（清代）

积铁立千仞，行人堕苍黑。危风动山根，侧见雷雨人。

阴崖闭长廊，鬼火白日出。视听惊心魂，峰峦俯突兀。

微涓滴松枝，清响久寂历。爱兹丛薄深，栖迟慰晨夕。

庶不孤愿言，超然慕畴昔。
四月三日登度雪台感兴
杨万里（宋代）

高台喜登眺，登眺触老情。
入夏又涉三，余春安得停。
雨栏漂耄丹，风架舞壮青。
秧生麦将熟，桑尽茧已成。
盛衰亦其常，无悴岂有荣。
古今非千载，一瞬即古今。
慨然顾八荒，此理谁与评。
我友谅无益，有益或麴生。
生虽不能言，其言如震霆。
但令我怀遣，未问醉与醒。
次汝学地官韵送民表还治望江二首 其二
李东阳（明代）

十年杯酒后，早已壮夫为。肝胆竟何托，萍蓬非我期。

旅灯愁绝夜，江雨梦醒时。脉脉云霄上，含情欲语谁。
偕王道观雪中联句 其四
黄裳（宋代）

片片榆飘荚，累累蚌剖胎。遽将天晓报，频把岁华催。
句
孙介（宋代）

哭愿吾皇不共天。
和王安抚六言十首
项安世（宋代）

小人区釜升斗，明公钟鼎尊罍。
难学府军竞病，且随寒士敲推。
沔水
佚名（先秦）

沔彼流水，朝宗于海。鴥彼飞隼，载飞载止。嗟我兄弟，邦人诸友。载肯念乱，谁无父母？
沔彼流水，其流汤汤。鴥彼飞隼，载飞载扬。念彼不迹，载起载行。心之忧矣，不可弭忘。
鴥彼飞隼，率彼中陵。民之讹言，宁载之惩？我友敬矣，谗言其兴。
游丰乐招提佛光三寺
白居易（唐代）

竹鞋葵扇白绡巾，林野为家云是身。山寺每游多寄宿，

都城暂出即经旬。汉容黄绮为逋客，尧放巢由作外臣。

昨日制书临郡县，不该愚谷醉乡人。
风雨
释文珦（宋代）

晚来江上天不分，老蛟吐气成江云。
夜半大风飘屋瓦，顷刻檐间雨如泻。
柴门紧闭不敢开，渐闻水声到床下，
开门处处闻啼号，尽说浪头三尺高。
室庐漂荡无处所，妻孥大半随波涛。
江市一时为沮洳，急打行包入山去。
通衢沆漭不可行，历尽西山豺虎路。
但愿自今风雨调，无复破块与鸣条。
送方城韦明府
王维（唐代）

遥思葭菼际，寥落楚人行。高鸟长淮水，平芜故郢城。

使车听雉乳，县鼓应鸡鸣。若见州从事，无嫌手板迎。
临川驿偶成
杨时（宋代）

冉冉朝仍暮，萧条官舍幽。
闭门三尺雪，触物一虚舟。
虫蠹生涯尽，萍漂世事浮。
尚思方技学，多病未能休。
题南台寺
张栻（宋代）

相望几兰若，胜处是南台。
阁迥规摹稳，门空昼夜开。
回风时浩荡，高岭更崔嵬。
谩说石头滑，支筇得往来。
千秋岁
晁补之（宋代）

叶舟容易，行尽江南地。南雁断，无书至。怜君羁旅处，见我飘蓬际。如梦寐、当年阆苑曾相对。

休说深心事。但付狂歌醉。那更话，孤帆起。水精溪绕户，云母山相砌。君莫去，只堪伴我溪山里。
醉中戏次师言韵兼简少逸 其二
李彭（宋代）

笔下疾雷惊四邻，勒兵小试颂声新。司空城旦馀波尔，六籍纷纶井大春。
哭龙录事元同时权万安县尹
周巽（元代）

龙冈春暮别参军，驰檄南征过五云。每惜日边归进士，俄惊地五作修文。

空梁落月犹疑见，寒木悲风不忍闻。梦断吟魂招未得，梅花江路雪纷纷。
寄汪信民二首 其二
谢薖（宋代）

系缆符离日，君行殊未归。寄书问毫杜，有梦向江西。

不见挥犀柄，顿惊响马蹄。殷勤具鸡黍，多谢德公妻。
杂言奉和圣制至承光院见自生藤感其得地因以成咏应制
崔元翰（唐代）

新藤正可玩，得地又蓬时。
罗生密叶交绿蔓，欲布清阴垂紫蕤。
已带朝光暖，犹含轻露滋。
遥依千华殿，稍上万年枝。
余芳连桂树，积润傍莲池。
岂如幽谷无人见，空覆荒榛杂兔丝。
圣心对此应有感，隐迹如斯谁复知。
怀贤劳永叹，比物赋新诗。
聘丘园，访茅茨，为谢中林士，王道本无私。
马上口占
强至（宋代）

出郭尘埃少，驱车节物便。
归心忘泽国，病眼豁霜天。
鸟雀飞荒圃，牛羊卧晚田。
吟边摇落意，疏木起孤烟。
送戴三征君还谷口旧居
理莹（唐代）

岩穴多遗秀，弓车屡远招。周王尊渭叟，颍客傲唐尧。

出处天波洽，关河地势遥。瞻星吴郡夜，作雾华山朝。

清论虚重席，闲居挂一瓢。渔歌思坐酌，宸渥宠行轺。

春为荷裳暖，霜因葛履消。层崖悬瀑溜，万壑振清飙。

谷鸟犹迁木，场驹正食苗。谢安何日起，台鼎伫君调。
酬安之谢光兄弟见过
司马光（宋代）

平时一二日，不见已相思。况复闭关久，杳无携手期。

清谈胜妙药，高韵敌凉飔。愧乏机云美，虚承青眼知。
尝北梨
葛天民（宋代）

每到年头感物华，新尝梨到野人家。
甘酸尚带中原味，肠断春风不见花。
恩仇
唐寅（明代）

恩多成怨，悔只悔，当初不识风流面。
恩变作仇，顿忘了神前咒，
她待要罢手，我何曾开口。
邻圃求桂花并收坠英
陈深（宋代）

收拾残英捣作汤，小山风味不能忘。
敢烦即遗苍头去，扫取黄金一斛强。
夏满日偶作寄孙支使（其年闰五月）
齐己（唐代）

一百二十日，煎熬几不胜。忆归沧海寺，冷倚翠崖棱。

旧扇犹操执，新秋更郁蒸。何当见凉月，拥衲访诗朋。
三月六日湖上分韵得山字
喻良能（宋代）

剩涨三篙水，宽围十里山。
垂杨飞舞里，细雨有无间。
把酒从杯溢，题诗任鬓斑。
青春仍暇日，莫惜晚西还。
春日杂兴十五首 其十一
华镇（宋代）

迢递长江表，崎岖青障间。瑞草杂野卉，吐秀莫穷看。

馥郁谁与奇，细碎如等閒。荆榛共荣悴，樵牧几摧残。

殊乡采嘉声，千里辏名园。轻舟走彫槛，文砌荐朱栏。

芳华未盈枝，倾都已酡颜。疏丛乏葱茜，薄采愧朱殷。

珍赏占芳时，野客更旧观。试问蜂和蝶，何如蕙与兰。
醉落魄·丙寅中秋
郭应祥（宋代）

琼楼玉宇。分明不受人间暑。寻常岂是无三五。惟有今宵，皓彩常同普。
素娥阅尽今和古。何妨小驻听吾语。当年弄影婆娑舞。妙曲虽传，毕竟人何许。
次韵保州闻角 其一
洪适（宋代）

觉来屈指数修程，历遍中原长短亭。谁向城头晓鸣角，胡音嘈囋不须听。
食新
张埴（宋代）

此腹有天幸，已及新谷升。
青瑶山爨玉，几度生光明。
执匕不求饮，人起鸡未鸣。
六月不再雨，不裨去年耕。
可爱善卷山，木影如水清。
老来分击壤，老矣击不成。
狱中集古十六首　东岩同扉 其三
韩邦奇（明代）

赤县昔同游，忽在天一方。危时暂相见，鬓发各已苍。

阴风千里来，岁暮有严霜。人间夜寥閒，落月满屋梁。

出处同世网，涕泪溅我裳。平生方寸心，嫉恶怀刚肠。

痛愤寄所宣，激烈思时康。皇皇太宗业，道德仰今王。

丈夫誓许国，志士怀感伤。吾道正羁束，真宰意茫茫。
适情
杨先铎（清代）

岂不居湫隘，游心太古还。世情看落叶，诗境在秋山。

坐约松阴护，行随鹤影间。红尘车马迹，不到白云关。
愁倚阑令 秋深木落看天际群山仿净明子法
姚燮（清代）

风颾瑟，叶凋零。总关情。我是江潭憔悴客，庾兰成。

年来听厌秋声。寻山向、流水空亭。无雁无云天一碧，晚来晴。